google/wiki40b huggingface dataset:
קוונטין בלייק

ביוגרפיה

בלייק נולד בסידקאפ, קנט, שבדרום-מזרח בריטניה. הוא פונה למערב המדינה במהלך מלחמת העולם השנייה. במהלך שנות בגרותו הוא יצר קשר והושפע מהצייר והקריקטוריסט אלפרד ג'קסון שהיה בעלה של המורה שלו ללטינית. כשהיה בן 16 ג'קסון עודד אותו להגיש את הפרסום הראשון שלו לשבועון הסאטירי פאנץ'.
בלייק היה מורה בקולג' המלכותי לאמנות ובין השנים 1978–1986 ניהל את מחלקת האיור.
בלייק צבר מוניטין כמאייר הומוריסטי של למעלה מ-300 ספרי ילדים, כולל כמה שנכתבו על ידי ג'ואן אייקן, אליזבת בואן, רואלד דאל, נילס-אולוף פרנז'ן, ויליאם סטייג וד"ר סוס.
הוא כתב ואייר את הסיפור "כינור הפלא" שדודו זר סיפר ב"פרפר נחמד".
עד לשנת 2006 בלייק אייר 323 ספרים, אשר 35 מתוכם הוא עצמו כתב ו-18 מהם כתב רואלד דאל.
בשנת 2002 זכה בפרס אנדרסן למאיירים.
בשנת 2005 בלייק מונה למפקד מסדר האימפריה הבריטית (CBE) עבור שירותיו לתחום ספרות הילדים. בשנת 2002 הוא מונה לאביר מסדר האמנויות והספרות בצרפת והועלה לדרגת קצין בשנת 2007.
בשנת 2013 קיבל תואר אבירות, ובמרץ 2014 הוענק לו תואר לגיון הכבוד.
ביטחון לאומי

ביטחון לאומי הוא יכולתה של אומה להגן על אזרחיה ועל ערכיה הפנימיים מפני איומים חיצוניים, כגון ארגוני טרור ומדינות עוינות. הביטחון הלאומי מושתת על שלל מרכיבים המקנים למדינה את היכולת להגן על עצם קיומה, על עצמאותה, על חיי תושביה, על שלמותה הטריטוריאלית, על ביטחון הפנים שלה, על מעמדה בקרב אומות העולם, על המאזן הדמוגרפי, על התפיסה האידאולוגית ועל הביטחון היומיומי בגבולות.
משמר חופים

משמר חופים הוא כוח ימי, מצויד בכלי שיט ולעיתים גם כלי טיס (כגון מסוקים, מטוסים קלים ומזל"טים) שנועד לשמירה, שיטור, חיפוש והצלה והצלה ימית  במים הטריטוריאליים של מדינה מסוימת ובמקווי מים פנימיים (נהרות ואגמים). אופיו וכפיפותו של הכוח משתנים בהתאם למדינות ולזמנים. יש מקומות בהם זהו כוח צבאי חמוש לכל דבר, מקומות בהם זהו כוח משטרה או ז'נדרמריה (משמר גבול) בעל סמכויות אכיפה בתחום המכס וההגירה ומקומות בהם מדובר בכוח מתנדבים אזרחי שעיקרו חילוץ והצלה של דייגים וכלי שיט בעת סערה. פעמים רבות משמש משמר החופים כמשטרת נמלים ומרינות. בעבר היה משמר החופים אחראי על תחזוקה ואיוש של מגדלורים.
במדינת ישראל, החל מ-1977, קיימת הפרדה בין ההגנה הביטחונית על המים הטריטוריאליים, החופים והנמלים, שהיא באחריות יחידת סנפיר של חיל הים לבין האחריות לשמירה על הסדר הציבורי וטיפול בעבירות פליליות וכלכליות המוטלת על יחידות השיטור הימי של משטרת ישראל.
IGoogle

גאדג'טים

iGoogle תמך בשימוש מיוחד שנקרא "גאדג'טס" והציג אותם בדף הראשי. הגאדג'טים פעלו עם משתמש אישי ועבדו גם במכשירי API של גוגל. כמה מהגאדג'טים שפותחו ל-Google Desktop התאימו גם ל-iGoogle.‏ הגאדג'טים של גוגל (Google Gadgets) היו ציבוריים וכולם יכלו להשתמש בהם.
נוסף על כך, גוגל איפשרה לכל המשתמשים ליצור ג'אדגטים מיוחדים שלא דורשים ידע ב-Google API.

עיצובים

ב-iGoogle, משתמשים יכלו ליצור ולבחור לעצמם את העיצוב והמראה של דף הבית שלהם. חלק מהעיצובים השתנו לפי מזג האוויר, הזמן המקומי, וכו'. יש עיצובים ששינו את העיצוב שלהם בעצמם.
מפעיל קשר מוטס

מפעיל קשר מוטס הוא איש צוות עזר אווירי בחיל האוויר האחראי על ביצוע ותפעול ממסרים מוטסים כלומר: הרחבת טווח קליטה באמצעות מקמ"ש (משדר-מקלט) מוטס. התפקיד מוגדר כשייך לצוות עזר אווירי משנת 1989.
הלוחמים מסופחים ומבצעים את משימותיהם תחת טייסת  100.
הגעה לתפקיד מפעיל קשר מוטס מתבצע דרך גדוד קשר 533 שם החיילים עוברים קורס מקצועי ואחריו המצטיינים עוברים קורס הכשרה כצוות עזר אווירי ובו לומדים תפעול מערכות תמסורת מוטסות וגם אוויוניקה. מלבד מערכת הקשר נוספה בשנת 2009 מערכת מודיעין מתוחכמת אשר גם אותה הלוחמים מתפעלים לאחר הכשרה עיונית ואווירית אינטנסיבית.

סיכות כנפיים

ברק - המוטיב המרכזי בסיכת הכנפיים של מפעיל קשר מוטס, הורש מסיכת הכנפיים ההיסטורית של אלחוטן אוויר, שהיו קיימים עד 1972.

פלוגת קשר המוטסת

פלוגת קשר המוטסת היא פלוגה בגדוד צמרת ביחידת לוטם של אגף התקשוב האחראית לסייע ליחידות העילית של צה"ל בפעילות שמתבצעת באזורים מרוחקים.
חיילי היחידה מתגייסים לאגף התקשוב לקורס מערכות קשר ותקשוב. המצטיינים בקורס נשלחים לפלוגת הקשר המוטס בגדוד "צמרת" ומשרתים בה בתפקיד מפעיל קשר מוטס.
ניקי ואן דייק

ביוגרפיה

ניקי ואן דייק היא הבת האמצעית. אביה עוסק בגלישה וכך גם אחותה הבכורה, נינה ואחיה הצעיר, ג'ואי. היא החלה את הקריירה המקצוענית שלה בשנת 2012 בה זכתה במקום הראשון באליפות העולם בגלישה לנערות של ה-ASP שנערכה בבאלי. בשנת 2014, החלה להתחרות באליפויות ליגת הגלישה העולמית (WSL) . בשנת 2015, דורגה במקום התשיעי. בשנת 2017, דורגה שביעית בעולם ובשנת 2019 היא מדורגת במקום ה-12.
בגיל 15, השתתפה בסרט הדוקומנטרי First Love.
בשנת 2013, אימצה אורח חיים טבעוני.
מדריך ארץ ישראל

מדריך ארץ ישראל של זאב וילנאי הוא מדריך לטיולים  בארץ ישראל ובארצות שכנות לה. מהדורות של המדריך הודפסו בשנים: 1941, 1943, 1950. הוצאת אריאל הדפיסה מהדורה נוספת של אחדים מחלקי המדריך, כמו מדריך ירושלים ומדריך חיפה והצפון - כולל השלמות בסוף המדריך.
אין סוף לאהבה

עלילת הסרט

באמצע פיקניק שעורכים קלייר וג'ו, הם שומעים צעקה מכדור פורח העומד להתרסק לידם. הטייס מחלץ עצמו, אך ילד שנמצא בסלסלה חושש לקפוץ. ג'ו יחד עם עוד ארבעה גברים מנסים לחלץ את הילד, אך משב רוח עז סוחף את הכדור-פורח, וכולם פרט לאחד קופצים לאדמה. אחד מהם נשאר תלוי כשהכדור מתרומם עד אשר הוא צונח אל מותו, והילד ממשיך עד לנחיתה רכה. לג'ו וחבריו זו תחילתו של קשר אובססיבי מסוכן.
ג'ד פארי, אחד המחלצים, מאמין שהגורל זימן אותם למקום, הוא מתאהב בג'ו ומאמין בלב שלם שג'ו מחזיר לו אהבה. ג'ד מתחיל לעקוב אחרי ג'ו ולהטריד אותו בביתו ובמקום עבודתו. האהבה האובססיבית של ג'ד מביאה את ג'ו אל סף הטירוף ומשבשת את היחסים בין ג'ו וקלייר.

ההבדלים בין הסרט לרומן

הסרט שונה מהרומן בפרטים רבים, הבולט שבהם הוא שינוי שמה של בת-זוגו של ג'ו רוז מקלריסה לקלייר, והיא אינה הידועה בציבור שלו אלא חברתו. בפיקניק שהם עורכים בתחילת הסרט ג'ו מתכוון להציע נישואים לקלייר. קלריסה ברומן עוסקת בכתיבת מחקר על המשורר ג'ון קיטס, ואילו קלייר היא פסלת. גם המקצוע של ג'ו שונה מעיתונאי הכותב מאמרים על מדע פופולרי למורה בבית ספר. ג'ד פארי אינו גר בבית מפואר שקיבל בירושה אלא בדירה מוזנחת.
סצינות מפתח אחדות ברומן אינן מופיעות בסרט, ובמקומן יש סצינות שנכתבו על ידי התסריטאי. בספר המעקב של ג'ד אחרי ג'ו הוא תעלומה, לא ברור אם ג'ד באמת עוקב אחרי ג'ו או שהכל בדמיונו של ג'ו. בסרט ג'ד נמצא ליד ביתו של ג'ו, עוקב אחריו לספרייה ומופיע בכיתה שבה הוא מלמד.
בספר ג'ד שולח לג'ו סדרה של מכתבים, המבהירים את מצבו הנפשי של ג'ד ומובילים את ג'ו אל סף הטירוף. בסרט אין אזכור כלל למכתבים.
סצנה חשובה ברומן היא כשג'ד מארגן התנקשות בג'ו על יד רוצחים שכירים ביום ההולדת של קלריסה כשהם חוגגים במסעדה. המתנקשים פוגעים באדם אחר אך ג'ו רואה את ג'ד במסעדה ומבין את פוטנציאל האלימות שקיים בו. הסצנה אינה כלולה בסרט, ולעומת זאת ג'ו מצטייר כאדם אלים כאשר הוא מתפרץ לדירתו של ג'ד עם מחבט בייסבול.
בסוף הרומן כאשר ג'ד מגיע לביתו של ג'ו ומאיים על קלריסה, בסרט הוא דוקר אותה לעומת זאת ברומן ג'ד מכוון את הסכין אל גרונו שלו תוך בקשת סליחה מג'ו.
Samsung Galaxy Note 10.1

פרטים

הנוט 10.1 נחשף במקור ב־27 בפברואר 2012 ב־Mobile World Congress, בברצלונה, ספרד, עם מעבד ליבה כפולה של 1.4 GHz הטאבלט שוחרר בגרמניה, ממלכת ערב הסעודית ואיחוד האמירויות הערביות ב־6 באוגוסט 2012. גרסה סופית זו של הטאבלט משלבת מעבד Exynos מרובע ליבות של 1.4 GHz. הטאבלט מגיע עם אחסון פנימי של 16, 32 ו־64 GB, ו־2 GB של זיכרון RAM של DDR3. ה־Note 10.1 הושק בארצות הברית, בריטניה ודרום קוריאה ב־16 באוגוסט.
סמסונג החלה לפרוס את השדרוג של אנדרואיד 4.4.2 KitKat באירופה, הן כעדכון לאוויר והן באמצעות סמסונג קיז. סמסונג התאימה את הממשק עם תוכנת ה־TouchWiz UX המעודכנת שלה.

קבלה

הנוט 10.1 התקבל היטב על ידי חנויות טכנולוגיות רבות. דייב אוליבר ממגזין הטכנולוגיה Wired UK נתן דירוג של 9 מתוך 10. ה־Note 10.1 זכה לשבחים בגלל הרבגוניות שלו, מעבד מהיר, ממשק כתיבה, זיכרון ניתן להרחבה ומצלמה איכותית ותואר כמתמודד ראוי לאייפד. אתר TechCrunch הצהיר כי הטאבלט היה "מדהים, נהדר ומבריק", עם חבורה של אפליקציות מותאמות ל־S-pen כתכונה נהדרת.
גארם

במיתולוגיה הנורדית,  גַארְם (בנורדית עתיקה: Garmr) הוא כלב (בחלק מהגרסאות זאב) מפלצתי השייך לאלה הל, ומשמש כשומר השער להלהיים - עולם המתים. הוא מקבילו של קרברוס מהמיתולוגיה היוונית.
בחיבור "הבלדה של גרימניר" אשר הוא חלק מהאדה הפואטית, אומר האל אודין שגארם הוא הנבחר מבין הכלבים בתשעת העולמות. ב"תרמית על גילפי" אשר הוא חלק מהאדה הפרוזאית, מכונה גארם "המפלצת הגדולה". בסיפור אחר מסופר שכאשר אודין רכב אל השאול, כלב נבח עליו וניסה לרדוף אחריו. שמו של גארם לא נזכר כאן, אולם כנראה מדובר בו. 
יללותיו של גארם יבשרו את בוא הראגנארוק. גארם עתיד לעזוב את מקומו בשער השאול ולהצטרף אל צבא המפלצות בהנהגתו של לוקי, אשר יצא להשמיד את האלים. בקרב האחרון בשדה ויגריד, גארם יאבק באל טיר. טיר יהרוג את גארם, אולם יפצע פצעים כה קשים עד שימות מיד לאחר מכן.
סופי טרנר

ביוגרפיה

טרנר נולדה בנורת'האמפטון שבאנגליה לסאלי, גננת, ולאנדרו, עובד בחברת הפצה. היא נולדה למשפחה נוצרית. משפחתה עברה עמה לווריקשייר כאשר הייתה בת שנתיים. טרנר לקחה חלק בקבוצת תיאטרון מאז הייתה בת שלוש, ובגיל 11 החלה ללמוד בתיכון קינגז לילדות. יש לה שני אחים בוגרים, כאשר אחיה התאום מת לפני הלידה.
ברעיון למגזין The Telegraph, אמרה: "הילדות שלי הייתה מהנה. היה לנו דיר חזירים, אסם ומרפסת, והיינו הולכים בבוץ." לטרנר היה מורה פרטי על הסט של משחקי הכס עד שהגיעה לגיל 16.

קריירה

דמותה, סאנסה סטארק בסדרה "משחקי הכס", הוא תפקידה הראשון מול המצלמות, אותו היא מגלמת משנת 2011. המורה שלה לדרמה עודד אותה לגשת לאודישן לתפקיד זה.
טרנר גילמה את התפקיד הראשי בסרט האינדי "עיני פנדה" משנת 2013, המבוסס על נובלה של הסופרת קת'רין מקפייל, לצידם של ג'ונתן ריס מאיירס וג'רלדין צ'פלין. הסרט הוצג בפסטיבל הסרטים הבינלאומי בטורונטו באותה שנה. ושיחקה בדרמה הטלוויזיונית של BBC Two, "האגדה השלוש עשרה", את דמותה המתבגרת של ונסה רדגרייב. 
בשנת 2015 שיחקה בסרט הפעולה "משימה סוף" לצידם של סמואל ל. ג'קסון, היילי סטיינפלד, ג'סיקה אלבה, דאב קמרון, דן פוגלר ועוד.
בשנת 2016 שיחקה בסרט "אקס-מן: אפוקליפסה" את דמותה של ג'ין גריי, והיא חזרה לגלם אותה גם בסרט ההמשך "אקס-מן: הפניקס האפלה" בשנת 2019. 
ב-2018 כיכבה בסרט המדע בדיוני האמריקאי "Time Freak" לצד אסא באטרפילד.

חיים אישיים

באוקטובר 2017 התארסה לשחקן והמוזיקאי האמריקאי ג'ו ג'ונאס. השניים התחתנו ב-1 במאי 2019, בלאס וגאס. 
בראיון בשנת 2019 הצהירה טרנר על היותה פאנסקסואלית.
טרנר היא בלונדינית טבעית, וצבעה את שערה לגוון אדמוני לצורך התפקיד ב"משחקי הכס", אם כי בעונה השביעית היא החלה לחבוש פאות במקום.
לאחר הפקת העונה הראשונה של "משחקי הכס", אימצה משפחתה את זוּנִי, הכלבה שגילמה בעונה הראשונה את הזאבה של סאנסה, ליידי.
סלואן וילסון

חייו

וילסון נולד בנורווק שבקונטיקט. הוא סיים את לימודיו באוניברסיטת הרווארד בשנת 1942. הוא לחם במלחמת העולם השנייה, שירת במשמר החופים של ארצות הברית ופיקד על סיירת בחופי גרינלנד ועל אוניית אספקה צבאית באוקיינוס השקט. 
אחרי המלחמה עבד וילסון ככתב במגזין "טיים לייף". ספרו הראשון, "מסע לאי-שם", יצא לאור בשנת 1947 והסתמך על חוויותיו מתקופת המלחמה. הוא פרסם גם סיפורים ב"ניו יורקר" והרצה באוניברסיטת באפאלו, האוניברסיטה של מדינת ניו יורק.
וילסון כתב חמישה עשר ספרים, ביניהם "האיש בחליפה האפורה" (1955) ו"נווה קיץ" (1958), שהוסרטו שניהם לקולנוע. הרומן שלו "אחי הקרח" מבוסס באופן רופף על חוויותיו בגרינלנד כששירת במשמר החופים של ארצות הברית.
וילסון סבל במשך חייו מאלכוהוליזם ובאחרית ימיו חלה במחלת אלצהיימר. הוא מת בקולוניאל ביץ' שבווירג'יניה, שם חי בשנותיו האחרונות.
וילסון נישא פעמיים והיו לו ארבעה ילדים. בתו ליסה היא סופרת ובנו, דייוויד סלואן וילסון, הוא ביולוג אבולוציוני.
קבוצת עזריאלי

אודות החברה

קבוצת עזריאלי נוסדה ב-1983 כזרוע הישראלית של פעילות הנדל"ן הבינלאומית של האדריכל הקנדי-ישראלי דוד עזריאלי. הפרויקט הראשון שלה היה בניית קניון איילון ברמת גן - הקניון המשמעותי הראשון אז בישראל, שבנייתו הושלמה בשנת 1985. בהמשך בנתה החברה את קניון ירושלים,  ומגדלי עזריאלי - מרכז העסקים הגדול בישראל, ורכשה מספר קניונים נוספים, דוגמת קניון חולון, קניון חיפה, קניון הנגב ואחרים. כיום (2017) הקבוצה מחזיקה בישראל 17 קניונים, 13 נכסי משרדים ו-2 בתי דיור מוגן, וכן 7 נכסי משרדים מחוץ לישראל.  
עם רכישת חברת IC, נוספו לקבוצה פרויקטי נדל"ן, ובכלל זאת 2 קניונים בהוד השרון ובחולון ומרכז מסחרי בהרצליה. החברה מתמחה בייזום, תכנון הקמה וניהול של פרויקטים בנדל"ן בכלל וקניונים בפרט. 
בשנת 2016 נכנסה הקבוצה לפעילות גם בתחום המסחר המקוון, על ידי רכישת אתר Buy2 אשר הוקם על ידי יזם האינטרנט אביב רפואה, בסכום מוערך של כ-80 מיליון ש"ח. האתר, ששמו שונה ל Azrieli.com הושק בתחילת 2017 ונחשב לאחד מאתרי המסחר האלקטרוני המובילים בישראל.
ביוני 2010 הונפקה החברה בבורסת תל אביב, לפי שווי של 9.5 מיליארד שקל.
I Just Can't Stop Loving You

ביצועי במה

ג'קסון ביצע את השיר במסע ההופעות של Bad עם זמרת הליווי, שריל קרואו ובמסע ההופעות של Dangerous עם סידה גרט.
Hold You Down

וידאו קליפ

הווידאו קליפ לשיר בוים על ידי דיאן מרטל ונערך על ידי פול מרטינז. הווידאו קליפ מציג את לופז מעל בניין בניו יורק ובמזדרון הבניין ניתן לראות אותה ואת פאט ג'ו. הביקורות על הקליפ היו חיוביות גם כן. רק בשנת 2017, הועלה הווידאו קליפ לערוץ ה-Vevo של הזמרת, ונכון ל-24 ביולי 2017, הווידאו קליפ צבר למעלה ממיליון צפיות. בשל הפערים הגדולים שנוצרו עם השנים, הווידאו קליפ לא זכה כלל להצלחה.
אלן טולמיך

ביוגרפיה

טולמיך נולד וגדל בדטרויט, בן למשפחה יהודית. למד באוניברסיטת ויין סטייט בדטרויט. הוא הצטרף לקבוצת האתלטיקה של האוניברסיטה בשנת 1934 והפך לקפטן שלה בשנת 1936.

אלוף ארצות הברית

בתחרות שנערכה באוסטין, טקסס ב-3 באפריל 1937 קבע טולמיך בריצת 100 יארד שיא אישי חדש של 9.7 שניות. באליפות ארצות הברית שנערכה במילווקי, ויסקונסין ב-2 ביולי אותה שנה הוא זכה במדליית זהב בריצת 110 מטר משוכות בתוצאה של 14.5 שניות וקבע בריצת 100 מטר שיא אישי חדש של 10.5 שניות ודורג במקום 12 בעולם. ב-3 ביולי הוא שיפר פעמיים את השיא עולמי בריצת 200 מטר משוכות (23.4 שניות ואחר כך 23.3 שניות). בתחרות שנערכה בנישינומיה, יפן ב-12 בספטמבר אותה שנה הוא קבע בריצת 110 מטר משוכות שיא אישי חדש של 14.3 שניות ודורג מקום חמישי בעולם.

1938

באליפות ארצות הברית שנערכה בשנת 1938 הוא זכה במדליית כסף בריצת 110 מטר משוכות. בתחרות שנערכה בקלן, גרמניה ב-20 באוגוסט אותה שנה הוא השווה את שיאו האישי בריצת 110 מטר משוכות בתוצאה של 14.3 שניות ודורג במקום שישי בעולם.

1939

באליפות ארצות הברית באולם שנערכה ב-25 בפברואר 1939 הוא זכה במדליית זהב בריצת 65 מטר משוכות בתוצאה של 8.4 שניות. באליפות ארצות הברית שנערכה בלינקולן, נברסקה ב-4 ביולי אותה שנה הוא זכה במדליית ארד בריצת 110 מטר משוכות בתוצאה של 14.2 שניות בעזרת רוח גבית.

1940

באליפות ארצות הברית באולם שנערכה מדיסון סקוור גרדן שבניו יורק, ב-24 בפברואר 1940 זכה טולמיך במדליית זהב בפעם השלישית ברציפות בריצת 70 יארד משוכות גבוהות בשיא עולם חדש של 8.4 שניות. חודש לאחר מכן, ב-31 במרץ הוא קבע בריצת 50 יארד משוכות נמוכות שיא עולם חדש של 6.0 שניות ובריצת 70 יארד משוכות גבוהות הוא השווה את שיאו העולמי.

1941

באליפות ארצות הברית באולם שנערכה מדיסון סקוור גרדן, ב-22 בפברואר 1941 זכה טולמיך במדליית זהב בפעם השלישית ברציפות בריצת 70 יארד משוכות גבוהות בהשוואת שיאו העולמי של 8.4 שניות. שלושה שבועות לאחר מכן, בתחרות "לילות קולומבוס" שנערכה בקליוולנד, אוהיו ב-16 במרץ הוא קבע בריצת 45 יארד משוכות נמוכות שיא עולם חדש של 5.4 שניות, שיפור לשיא העולם הוותיק בן ה-40 שנים. נוסף לכך, הוא השווה בריצת 45 יארד משוכות גבוהות את שיא העולם בתוצאה של 5.6 שניות.
באוגוסט 1942, הוא החל לשרת כקצין בדרגת סגן בחיל האוויר של ארצות הברית במלחמת העולם השנייה.

הנצחה

בשנת 2002 הונצח טולמיך ביד לאיש הספורט היהודי שבמכון וינגייט, מוזיאון המנציח יהודים שהגיעו להישגים ספורטיביים יוצאי דופן.
רוזנות העיר נירנברג

היסטוריה

נירנברג נוסדה כנראה בסביבות המאה ה-11, והאזכור הראשון של העיר הוא מ-1050, על מיקום הטירה הקיסרית בין פרנקיה המזרחית לבין המרקיזות הבווארית של נורדגאו. בין השנים 1050–1571, העיר התרחבה באופן דרמטי בשל מיקומה החשוב על נתיבי הסחר. קונרד השלישי, מלך גרמניה הקים את הפרקלאב הראשון שניהל את בתי המשפט מסביב לשטחים הקיסריים. הרוזנים הראשונים היו מבית ראבס האוסטרי, אולם לאחר שהוא נכחד בסביבות 1190, עברה הרוזנות לבית הוהנצולרן. אולם, מסוף המאה ה-12 עד תקופת האינטרגנום (1254-73), כוחם של רוזני העיר פחת ככל שקיסרי בית הוהנשטאופן העבירו לידי האצולה העירונית את הסמכויות האזרחיות, שכללו את הנהלת העיר, ובתי המשפט לידי ראש העיר הקיסרי. רוזן העיר ניהל את האדמות שמסביב נירנברג, הטיל מיסים והיווה את בית המשפט הגבוה ביותר בעניינים הנוגעים לציד וחקלאות. בנוסף, הוא גם היה המגן הממונה של המוסדות הכנסייתיים השונים, הכנסיות והמנזרים, ואפילו של הבישוף של במברג. זכויות היתר של רוזן העיר הועברו לעיר במהלך המאה ה-14 ותחילת המאה ה-15. היחסים המתוחים בין אצולת העיר לרוזן התפרצו לבסוף לאיבה גלויה, שהשפיעה רבות על ההיסטוריה של העיר.
נירנברג מכונה לעיתים קרובות כעיר הבירה הלא רשמית של האימפריה הרומית הקדושה, בעיקר בגלל הדיאטות הקיסריות (Reichstage), אשר התקיימו טירת נירנברג. הדרישה הגוברת של בית המלוכה והחשיבות ההולכת וגוברת של העיר משכה את הסחר והמסחר לנירנברג, הנתמכת על ידי קיסרי הוהנשטאופן. פרידריך השני, קיסר האימפריה הרומית הקדושה העניק את Großen Freiheitsbrief, הכולל את זכויות העיר הקיסרית המיידיות (Reichsfreiheit), את הזכות להטבעת מטבעות ומדיניות מכס עצמאית, והסירה את העיר כמעט לחלוטין משליטת רוזני העיר. עד מהרה הפכה נירנברג, יחד עם אאוגסבורג, למרכז מסחר על המסלול בין איטליה לצפון אירופה.
נומנור

נומנור (באנגלית: Númenor) הוא אי בים בלגיר, מקום מושבם של אנשי המערב, בעולם הפנטזיה המתואר בלגנדריום של ג'.ר.ר. טולקין.

תיאור

נומנור הייתה ממלכתם האדירה של אנשי המערב, הדונאדין.
הממלכה ישבה באי במערבו של ים בלגיר השוטף בין הארץ התיכונה, לאמן, הממלכה הברוכה שבמערב.
צורת האי דמתה לכוכב בעל חמישה חודים. סיפורה דומה לסיפור היבשת האבודה אטלנטיס, כמשל למרד בני האדם כנגד האלים.

קורות הממלכה

הולאר העניקו את הממלכה לאדיין, בני האדם שלחמו בעידן הראשון לצד העלפים, כנגד מורגות' בקרבות בלריאנד. הם עברו להתיישב בנומנור בשנת 32 לעידן השני, ומלכם הראשון היה אלרוס ( - אחי אלרונד), שבחר בחיי התמותה וממנו צמחה שושלת נומנור הגדולה. הוא כונה "טאר מיניאטור", שפירושו השליט הראשון, ומלך כ-400 שנה. 
בימי גדולתה, נודעה נומנור כגדולה בממלכות האדם והמפוארת שבהם. אנשיה נודעו כימאים מוכשרים, שערכו מסעות אל הארץ התיכונה, הקימו בה מושבות ועזרו לאנשיה וניהלו קשרי מסחר וידידות עם העלפים. הם חיו חיים ארוכים מבני אדם רגילים אך היו בני תמותה, ולכן נאסר עליהם להתקרב לולינור שבמערב, אליה זכו להיכנס רק בני האלמוות.
מלכי נומנור כרתו ברית עם העלפים בארץ התיכונה, ונלחמו לצד גיל-גלד, שליט העלפים נגד סאורון. סאורון, שנחל תבוסה במלחמה, נטר טינה גדולה לנומנור.
במרוצת הזמן, אנשי נומנור הפכו לחמדנים ולמושחתים, וחפשו לשווא דרכים להאריך את חייהם. רובם החלו להתנכר לעלפים בני האלמוות, ולנטור לולאר על האיסור שחל עליהם להגיע אל הממלכה הברוכה, בתקוותם כי בתחומיה יוכלו לזכות בחיי נצח. מיעוטם, נשארו נאמנים לולאר ושמרו על קשרים עם העלפים בארץ התיכונה. 
מלכה האחרון של נומנור, אר פרזון, שבה את סאורון, שהיווה איום על עוצמתה של נומנור, אך סאורון הצליח להגיע למעמד של יועץ למלך בדרכי עורמה, והסית אותו נגד הולאר, בהבטיחו לו עושר חומרי וחיי נצח אם יעבוד את מורגות', שר האופל. בשנת 3319 לעידן השני, בעצת סאורון, יצא אר פרזון בספינות לולינור כדי לתבוע מהולאר את האלמוות, אך אילובטר, יוצר העולם, התערב בנעשה והטביע את נומנור במצולות הים. לאחר שקיעתו האי נקרא בשם אטלנטה, שמשמעותו בקווניה: אשר נפלה, ומהאי נותרה רק פסגת ההר מנלטרמה, כאי בודד שמקומו אינו נודע. אילובטר שינה את צורתו של העולם לעגול, כך שבני האדם לעולם לא יוכלו להפליג לעבר ולינור, ורק העלפים שרשאים לבוא שמה, ימצאו את הנתיב הישר העובר בילמן אל ולינור. קומץ הנאמנים לולאר, ובראשם אלנדיל, ובניו איסילדור ואנריון, הצליחו להינצל והגיעו בספינות לארץ התיכונה. הם הקימו את ממלכת גונדור בדרום וארנור בצפון. חלק מאנשי נומנור כבר ישבו בארץ אומבר כחיל מצב ונציבות של נומנור, וכונו הנומנורים השחורים, מאחר שהיו שייכים לנומנורים שהתנכרו לעלפים ומרדו בשלטון הולאר ונטו להשפעתו של סאורון.

העץ הלבן שבנומנור

נימלות', העץ הלבן, גדל בחצרו של מלך נומנור, והיה מנצר עתיק ביותר שראשיתו בולינור. הוא נכרת על ידי אר פרזון, מלכה האחרון, בעצתו של סאורון שהסיתו נגד הולאר.
איסילדור, מנאמני הולאר, הצליח להציל פרי מענפי העץ לפני כריתתו, והפרי שנטמן בגנו נבט ולבלב. את השתיל הביא עמו איסילדור לארץ התיכונה לאחר שקיעתה של נומנור בים. הנטע נשתל בממלכת גונדור כמה פעמים, אך האחרון שבהם נבל אחרי שמת העוצר האחרון של הממלכה.
בסוף העידן השלישי, לאחר שארגורן הוכתר למלך גונדור, נתגלה נטע מהעץ הנבול, והוא נשתל בחצר המלך והחל לפרוח, כסמל למלכות גונדור שחזרה לימי גדולתה.
מחוז פודגוריצה

גאוגרפיה

מחוז פודגוריצה שוכן בדרום-מזרח מונטנגרו בחבל הבלקן.
המחוז גובל עם המחוזות: צטיניה, ודנילוֹבְגראד ממערב, קולסין מצפון, אנדרואבייס מצפון-מזרח; ועם אלבניה (מדינה) ממזרח. המחוז שוכן לחוף ימת שקודרה מדרום.
דאבל ביי

גאוגרפיה

דאבל ביי הוא פרוור על שפת מפרץ ג'קסון, כ-4 ק"מ מזרחית ממרכז העסקים הראשי של סידני. הפרוור גובל ממזרח בדרלינג פוינט וממערב בפוינט פייפר, מצפון במפרץ ומדרום בוולהרה ובאדג'קליף. הפרוור קיבל את שמו מצורת המפרצון בצפונו: המפרצון תחום בין לשונות האדמה של פוינט פייפר ודרלינג פוינט, עם לשונית קטנה במרכזו המחלקת אותו לשני חצאים. חציו המזרחי לעיתים נקרא מפרצון בלקבורן. 
הפרוור כולל תחנה על קו המעבורת מסירקולר קווי, המשמש כנתיב תחבורה ראשי.

היסטוריה

ההתיישבות הראשונה באזור דאבל ביי החלה במהרה לאחר תחילת ההתיישבות האירופאית ב-1788. מרבית היושבים באזור הפרוור היו דייגים שפרנסתם הייתה דייג במפרץ ג'קסון הסמוך. החוות המקומיות גידלו בקר וגידולי ירקות (בעיקר חסה), והאזור החקלאי התפשט דרום מזרחה, לכסות את הפרוורים הסמוכים.

תרבות

דאבל ביי הוא פרוור מגורים המאופיין ברמה סוציו-אקונומית גבוהה, עם מחיר נדל"ן חציוני לבתים צמודי קרקע מעל ל-2 מיליון דולר אוסטרלי. בזכות אוכלוסיית הפרוור הוא רכש את הכינוי דאבל פיי (Double Pay, מילולית תשלום כפול) בפי האוכלוסייה המקומית.
האזור המסחרי העיקרי בפרוור נמתח לאורך דרך אולד הד הישנה והרחובות המצטלבים בה, קרוס, נוקס וביי. בתי העסק המקומיים כוללים מלונות בוטיק, מסעדות, בתי קפה וחנויות יוקרה.
ירדלי סמית'

ביוגרפיה

סמית' נולדה בשם מרת'ה מריה ירדלי סמית' בפריז, בירת צרפת, וגדלה בוושינגטון, בירת ארצות הברית.

קריירה

סמית' הופיעה גם בקומדיות המצבים "בראש של הרמן" ו"דארמה וגרג", וכבוניטה רוקאקי, אסירה צעירה, בפרק בקומדיית המצבים "Mama's Family".
הופיעה בסרט "הכי טוב שיש" כאחת מידידותיו של סיימון הצייר. בשנת 1986 גילמה את דמותה של קוני בת זוגו של קרטיס, בני זוג אשר נאלצו להתבצר במסעדת מעצור הדרכים של המשאיות, דיקסי בוי לאחר שרכבם נפל קורבן בידי חבורת משאיות קטלניות שהתעוררו לחיים בעקבות קרינה חיצונית בסרט המדע הבדיוני, מקסימום אוברדרייב. בשנת 2010 שיחקה בקומדיה "משיכה" (Tug), לצד שרה דרו וונדי מקלנדון-קובי.

חיים אישיים

בשנת 1990 נישאה סמית' לשחקן הקנדי כריסטופר גרוב והתגרשה ממנו בשנת 1992. בשנת 2002 נישאה לדניאל אריקסון.
סמית' התוודתה בתוכנית הטלוויזיה The Jane Pauley Show שהיא נלחמה בבולימיה במשך 25 שנים. הדמות שהיא מדבבת במשפחת סימפסון, ליסה סימפסון, סבלה גם היא מהפרעות אכילה בפרק "Sleeping with the Enemy". ב-2007 השתתפה בהצגה בשם More, בה חשפה את הפרעות האכילה שלה.
חיים יחיאל מיכל ביק

רבי חיים יחיאל מיכל ביק (ה'תרמ"ט, 1889 - י"ד בסיוון ה'תשכ"ד, 25 במאי 1964) היה רבה של מז'יבוז' ורב בארצות הברית.

ביוגרפיה

נולד במז'יבוז' ונקרא על שם אביו שנפטר לפני שנולד. בהיותו בן עשרים ושתים, בשנת ה'תרע"א (1911) נבחר לכהן כרבה של עיר הולדתו. בעקבות מלחמת העולם הראשונה ותנאי החיים היהודיים הקשים ברוסיה הסובייטית, היגר לארצות הברית אליה הגיע בשנת ה'תרפ"ה, 1925.
הוא נבחר כרבה של קהילת "עץ חיים", והיה משיב בהלכה בכל תחומיה. עיקר מומחיותו הייתה בתחומי חושן משפט ואבן העזר. אחרי השואה נרתם למאמץ להתרת עגונות מלחמת העולם השנייה ועסק גם בשאלת העגונים הגברים שלא מצאו את נשותיהם ובשל חרם דרבנו גרשום לא יכלו להינשא.
נפטר בי"ד בסיוון ה'תשכ"ד, 25 במאי 1964.
כתביו הרבים לא נדפסו בחייו, ומהם מתפרסמים מעת לעת בכתבי עת תורניים שונים.
בנימין ליפקין

ביוגרפיה

נולד בירושלים לר' יעקב משה, חסיד חב"ד. התחנך במוסדות החסידות.
בשנת תשנ"ג, 1993 החל לפרסם טורים פובליציסטיים בשבועון כפר חב"ד. במשך כשנתיים שימש ככתב בשבועון זה, כשיוסי אליטוב חובר אליו ושניהם יחד נשאו את שם העט מאניס לביא. לאחר פטירת רבי מנחם מנדל שניאורסון, בעודו שוהה בשנת לימודים בניו יורק, פרסם בכפר חב"ד סדרת יומנים תחת הכותרת "מיומנו של אחד התמימים", אשר תיארה את סערת הרגשות בחצר.
בתמוז תשנ"ה נישא לנחמה דינה, בתו של שלמה ויגלר, מזכיר ישיבת תומכי תמימים בלוד.
בשנת 1996 עבר לעיתון 'יום השישי', שבו שימש במשך המראיין הראשי. בהמשך, ערך את ביטאונה של ש"ס יום ליום וכן את המגזין 'משפחה טובה'. בתקופה שאמנון ליפקין-שחק היה בקדמת החיים הציבוריים בישראל, שאל ממנו את שמו וחתם בשם בנימין ליפקין-שחק. בהמשך שב לשמו המקורי.
בין השנים 2000 - 2012 שימש עורכו הראשי של השבועון החרדי בקהילה. בנובמבר 2012 מונה לעורך העיתון המבשר שם כותב טור יומי העוסק בפרשנות פוליטית. 
כשנתיים לאחר הקמת 'רדיו קול חי', ערך והגיש בתחנה תוכנית תחקירים שבועית בשם 'חשיפה'. לימים הגיש ברדיו את מהדורת 'סוף השבוע' של יומן החדשות, מדי יום חמישי.
היה חבר צוות ההסברה של יהדות התורה לקראת הבחירות לכנסת ה-19 כנציג סיעת שלומי אמונים.
ליפקין אב ל-11 בנים ובת, מתגורר בשיכון חב"ד בלוד.